SKRIFTLIG FORESPØRGSEL E-3286/01

af Paulo Casaca (PSE) til Kommissionen

(27. november 2001)

Om: Finansielle korrektioner i forbindelse med den fælles landbrugspolitik

Af svaret på min skriftlige forespørgsel E-2107/01(1) kan det entydigt konkluderes, at Kommissionen ikke har foretaget finansielle korrektioner i forbindelse med de nederlandske myndigheders uberettigede udbetaling af støtte til afsætning af skummetmælkspulver, til trods for at Domstolen har fastslået, at disse myndigheder havde udbetalt støtte til 3 350 kg skummetmælkspulver, som allerede inden udbetalingen fandt sted ved undersøgelse var blevet afsløret som forfalsket.

I sit svar til punkt 70 i Revisionsrettens særberetning nr. 4 bekræfter Kommissionen, at den agter at pålægge Portugal finansielle korrektioner, eftersom dette land på trods af henstillinger herom ikke selv har taget initiativ til at oprette et computersystem og databaser i forbindelse med støtte til malkekøer og tyre.

De to situationers grad af alvor kan ikke sammenlignes, eftersom det i førstnævnte tilfælde hverken er muligt at verificere, at de understøttede mængder ikke var forfalskede, eller muligt at fastslå, hvorvidt der var tale om langt større forfalskede mængder end dem, der blev afsløret, hvorimod den fuldstændige verifikation i det sidstnævnte tilfælde ikke kun var mulig på denne måde. Man burde derfor kunne have forventet, at Kommissionen havde handlet helt anderledes.

Kan Kommissionen helt nøjagtigt redegøre for, hvilket juridisk grundlag den bygger sine handlinger på? Mener Kommissionen ikke, at den handler meget mere restriktivt, hvad angår de direkte udbetalinger til landbrugere omfattet af IACS (det integrerede forvaltnings- og kontrolsystem), end i forbindelse med eksport- og salgsrestitution til handels- og industrivirksomheder? Mener Kommissionen ikke, at disse to sæt kriterier medfører konkurrenceforvridning, da der sker en favorisering af de store økonomiske grupper, som den sidstnævnte form for støtte går til, på bekostning af landbrugerne, der er modtagere af den førstnævnte form for støtte?

(1) EFT C 40 E af 14.2.2002, s. 187.

Svar afgivet på Kommissionens vegne af Franz Fischler

(8. januar 2002)

Det ærede medlem henviser til tidligere spørgsmål om, hvordan der er fulgt op på resultaterne af Revisionsrettens undersøgelser af anvendelsen af skummetmælk som foder i Holland. Det ærede medlem udleder, at Kommissionen ikke har foretaget nogen finansiel korrektion for 3 350 kg skummetmælkspulver. Det er korrekt. Som tidligere nævnt blev den pågældende støtte (5 136,89 NLG) allerede krediteret Den Europæiske Udviklings- og Garantifond for Landbruget (EUGFL) i december 1997. Der skal derfor ikke foretages nogen finansiel korrektion over for Holland.

Der kan ikke foretages en sammenligning med Revisionsrettens konstatering af Portugals manglende indførelse af edb-baseret krydskontrol. De finansielle korrektioner, som der blev truffet afgørelse om for Portugals vedkommende med hensyn til ammeko- og handyrpræmieordningerne, skyldtes en lang række svagheder ved det almindelige kontrolsystem, som blev fundet ved Kommissionens revision i 1998. Endvidere antyder det ærede medlem, at Kommissionen først reagerede på Revisionsrettens foranledning, men det er på ingen måde tilfældet, fordi denne revision i forbindelse med regnskabsafslutningen allerede havde resulteret i, at det ved Kommissionens beslutning af 5. juli 2000(1) var blevet afvist at finansiere de pågældende udgifter, længe før Revisionsrettens bemærkninger forelå.

I modsætning til de forhold, der blev konstateret ved revisionen i Portugal, var den hollandske skummetmælkssag et isoleret tilfælde. Revisionsretten antydede ikke, at der var tale om et udbredt problem, og da udgiften udgjorde en ganske lille andel af de samlede nationale udgifter til foranstaltningen (0,002 %), ville det være urimeligt og ude af proportioner at anvende en korrektion i dette tilfælde på grund af systemfejl. Den rette reaktion er at opkræve den uretmæssigt udbetalte støtte, og som allerede nævnt har de hollandske myndigheder allerede opkrævet og krediteret det pågældende beløb.

Kommissionen vil gerne understrege, at der gælder de samme normer for anvendelse af finansielle korrektioner i alle sektorer i forbindelse afslutning af regnskaberne for EUGFL.

(1) Kommissionens beslutning 2000/449/EF af 5. juli 2000 om at udelukke visse udgifter, som medlemsstaterne har afholdt for EUGFL, Garantisektionen, fra EF-finansiering, EFT L 180 af 19.7.2000.